飛練歌呈宋豳州宏父
作者：李新
朝代：宋

paragraphs: 玉娥入月雲鈎衣，素裙雪綃雲畔垂。
三山老仙不倦舞，霓裳半在秋江舉。
謝郎解取澄江擬，飛下高城化清泚。
朝元環珮玉玲瓏，天風吹落人間耳。
六月夸父暍將死，一吸瀾翻九河水。
蟾鄉換入石泉中，古柳陰前授瓊几。
清泉無苦多酌我，空洞麟腸已行舸。
窮源直上翠微峰，小段參差繡嶺宮。
歸來泉邊却張席，女頭殘月投蒼璧。